27 Kabili Mose pamo na bakalamba ba mu Israele baebele abantu, abati: “Mulekonka amafunde yonse ayo ndemweba lelo.+ 2 Kabili mu bushiku mukaabuka Yordani+ ukwingila mu calo ico Yehova Lesa wenu alemupeela, mukaimikile na mabwe yakalamba no kushingulako impemba. 3 Kabili mukalembepo amashiwi yonse aya mafunde+ aya ilyo mukaabuka,+ pa kutila mwingile mu calo ico Yehova Lesa wenu alemupeela, icalo umwaba umukaka no buci, ukulingana ne fyo Yehova Lesa wa fikolwe fyenu amwebele.+ 4 Kabili ilyo mwa-abuka Yordani, mukemike aya mabwe, ukulingana ne fyo ndemweba lelo, mu Lupili lwa Ebali,+ kabili mukashinguleko impemba.+ 5 Mukakuule ne ciipailo kulya kuli Yehova Lesa wenu, iciipailo ca mabwe. Mwikapishapo imbaso ya cela.+ 6 Amabwe ayatuntulu e yo mukakuulile iciipailo ca kwa Yehova Lesa wenu, kabili mukaletuulapo imituulo ya koca kuli Yehova Lesa wenu.+ 7 Kabili mukaletuula amalambo ya mutende+ no kuyaliila palya,+ kabili mukalesekelela ku cinso ca kwa Yehova Lesa wenu.+ 8 Kabili mukalembe pa mabwe amashiwi yonse aya ili funde,+ ukuyalemba ica kuti yalemonekesha.”+ 9 E lyo Mose na bashimapepo, abena Lebi, basosele kuli Israele onse, abati: “Ikala tondolo no kumfwa, we Israele. Buno bushiku mwasanguka abantu ba kwa Yehova Lesa wenu.+ 10 Kabili muleumfwila ishiwi lya kwa Yehova Lesa wenu no kukonka amafunde+ yakwe ne fipope+ fyakwe, ifyo ndemweba lelo.” 11 Awe Mose akonkenyepo ukweba abantu bulya bushiku, ati: 12 “Aba e bakeminina ku kupaala abantu pa Lupili lwa Gerisimu+ ilyo mwa-abuka Yordani: Simeone na Lebi na Yuda na Isakari na Yosefe na Benjamini. 13 Kabili aba e bakeminina pa Lupili lwa Ebali+ ku kutiipa:+ Rubene, Gadi na Ashere na Sebuluni, Dani na Naftali. 14 E lyo abena Lebi bakaankule no kutila ku baume bonse aba kwa Israele kwi shiwi ilyasansuka, abati:+ 15 “‘Abe uwatiipwa umuntu uwabasa icimpashanya+ nelyo uwaenga icimpashanya,+ ica bunani kuli Yehova,+ icapangwa kuli kabasa kabili kafula,+ no kucifisa.’ (E lyo abantu bonse bakaankule no kutila, ‘Ameni!’)+ 16 “‘Abe uwatiipwa uwasaalula wishi nelyo nyina.’+ (E lyo abantu bonse bakatile, ‘Ameni!’) 17 “‘Abe uwatiipwa uwabwesesha umupaka wa munankwe ku numa.’+ (E lyo abantu bonse bakatile, ‘Ameni!’) 18 “‘Abe uwatiipwa uwalenga impofu ukuluba mu nshila.’+ (E lyo abantu bonse bakatile, ‘Ameni!’) 19 “‘Abe uwatiipwa uunyonganya+ ubupingushi+ bwa mulebeshi,+ ubwa mwana wa nshiwa no bwa kwa mukamfwilwa.’+ (E lyo abantu bonse bakatile, ‘Ameni!’) 20 “‘Abe uwatiipwa uwalaala no mukashi wa kwa wishi, pantu aseebanya wishi.’+ (E lyo abantu bonse bakatile, ‘Ameni!’) 21 “‘Abe uwatiipwa uwalaala ne nama ili yonse.’+ (E lyo abantu bonse bakatile, ‘Ameni!’) 22 “‘Abe uwatiipwa uwalaala na nkashi yakwe, umwana mwanakashi wa kwa wishi nelyo umwana mwanakashi wa kwa nyina.’+ (E lyo abantu bonse bakatile, ‘Ameni!’) 23 “‘Abe uwatiipwa uwalaala na nafyala.’+ (E lyo abantu bonse bakatile, ‘Ameni!’) 24 “‘Abe uwatiipwa uwaumina imfwila umunankwe mu bumfisolo.’+ (E lyo abantu bonse bakatile, ‘Ameni!’) 25 “‘Abe uwatiipwa uwapoka amafisakanwa pa kuti omine imfwila umunankwe, ilyo uyo mulopa wa kaele.’+ (E lyo abantu bonse bakatile, ‘Ameni!’) 26 “‘Abe uwatiipwa uwakaana ukukonka amashiwi ya mafunde aya.’+ (E lyo abantu bonse bakatile, Ameni!’)